b'\n_START_ARTICLE_\nSvenska Privatskolan i Ule\xc3\xa5borg\n_START_SECTION_\nHistoriaa\n_START_PARAGRAPH_\nKoulun perusti Marie Junnelius alun perin yksityisen\xc3\xa4 kaksiluokkaisena tytt\xc3\xb6kouluna 1850-luvun puoliv\xc3\xa4liss\xc3\xa4, mutta taloudellisten syiden takia valtio otti koulun haltuunsa vuonna 1859. Koulun nimeksi tuli Svenska fruntimmersskolan i Ule\xc3\xa5borg. Kun Oulun ruotsinkielisen poikalyseon oppilasm\xc3\xa4\xc3\xa4r\xc3\xa4 laski, yhdistettiin koulut vuonna 1904 Reall\xc3\xa4roverket f\xc3\xb6r gossar och flickor i Ule\xc3\xa5borg -nimiseksi kouluksi. Kouluun perustettiin vuonna 1907 kolme yliopistoon johtavaa yksityist\xc3\xa4 jatkoluokkaa. Vuosina 1914\xe2\x80\x931933 koulu toimi keskikouluna nimell\xc3\xa4 Svenska mellanskolan i Ule\xc3\xa5borg. Eduskunta p\xc3\xa4\xc3\xa4tti, ett\xc3\xa4 keskikoulun valtionapu loppuisi vuonna 1933. _NEWLINE_Samana vuonna 1. syyskuuta Svenska Privatskolan i Ule\xc3\xa5borg, yksityinen yliopistoon johtava oppikoulu perustettiin. Vuonna 1974 Oulun ruotsalainen kansakoulu ja oppikoulu yhdistettiin ja nimeksi otettiin Svenska Privatskolan i Ule\xc3\xa5borg. _NEWLINE_Jatkosodan pommituksissa 21. helmikuuta vuonna 1944 tuhoutui Privatskolanin koulutalo. Uuden koulutalon suunnitteli arkkitehti Gustav Strandberg, ja opetus p\xc3\xa4\xc3\xa4si alkuun uusissa tiloissa syyslukukaudella vuonna 1946. My\xc3\xb6hemmin samalle tontille Torikadun ja Sep\xc3\xa4nkadun kulmalle on rakennettu lis\xc3\xa4rakennuksia vuosina 1951 ja 1998. Niin sanottu Weckmanin talo Kirkkokadun ja Sep\xc3\xa4nkadun kulmassa remontoitiin ja otettiin k\xc3\xa4ytt\xc3\xb6\xc3\xb6n vuonna 2009, koulun t\xc3\xa4ytt\xc3\xa4ess\xc3\xa4 150 vuotta. Vuotta aikaisemmin Svenska Kulturens V\xc3\xa4nner i Ule\xc3\xa5borg r.f. oli ostanut kiinteist\xc3\xb6n Stora Ensolta hieman alle kolmella miljoonalla eurolla ja p\xc3\xa4\xc3\xa4tti keskitt\xc3\xa4\xc3\xa4 siihen koulun kaikki toiminnot. Uusituissa tiloissa toimii my\xc3\xb6s Oulun ruotsinkielinen p\xc3\xa4iv\xc3\xa4koti, Svenska barntr\xc3\xa4dg\xc3\xa5rden i Ule\xc3\xa5borg.'